text: Virksomheder jubler over de mange østeuropæere
  17 oktober 2017 kl. 20.17
  Horsens er den kommune i hele landet, der har flest østeuropæere i forhold til indbyggertal.
  I Horsens er hver 12. borger indvandret fra Østeuropa. Det er en større andel end nogen andre steder i landet. Det er noget, mange jubler over. For i en tid, hvor der er mangel på arbejdskraft, er de østeuropæiske borgere en vigtig nerve i mange virksomheder.
  Det er ikke kun ufaglærte østeuropæere, virksomhederne er glade for. For der er rigtig mange, som tager en uddannelse. Faktisk er hver fjerde på VIA University College i Horsens østeuropæer.
  Tick Cad er en af de virksomheder, som gerne ansætter de dygtige østeuropæere. De har for nylig ansat Dora Pinter, som stadig ikke taler perfekt dansk.
  - Hun var den bedste ansøger til jobbet, og så giver vi hende gerne undervisning i dansk. Med hendes kvalifikationer bliver dansk let, siger Karina H. de Lichtenberg til TV SYD.
  
  